陸軍士官學校

**陸軍士官學校**，簡稱**陸士**、**士官學校**，係一間培養大日本帝國陸軍現役兵科軍官嘅軍事院校。由於日文當中軍官稱為「士官」，所以得到呢個名。

## 學校概覽
### 學校介紹

陸軍士官學校係大日本帝國陸軍裡面專門負責培養現役兵科軍官嘅學校。喺大日本帝國陸軍裡面，「現役」嘅定義其實係等同於職業軍人，屬於當時日本兵役制度裡面嘅一個重要組成部分。而「兵科」嘅定義即係喺前線上戰場嘅軍人，譬如係步兵、騎兵、炮兵呢啲直接要上戰場面對住敵人嘅，都係歸類為「兵科」。而同「兵科」相對嘅呢，就係「各部」。屬於「各部」嘅軍人基本上唔到最後關頭都唔使上戰場殺敵，佢哋主要負責全個軍隊嘅後勤、禮儀、行政、庶務等等嘅嘢。所以，陸軍士官學校培養嘅都係名符其實上戰場嘅指揮官。而「士官」呢個詞語，喺大日本帝國陸軍裡面，其實就等於「尉官」咁解。喺1937年(昭和十二年)，陸軍省頒佈咗《陸軍武官官等表》（昭和十二年第12號敕令），喺裡面明確咁用「士官」代表「尉官」、「上長官」代表「佐官」，而「將官」就維持原本嘅稱呼。所以總結起上嚟，陸軍士官學校其實就係一間培養負責作戰任務嘅陸軍尉官嘅學校。

陸軍士官學校嘅正式學生叫做士官候補生，佢哋未來喺畢業後將會成為帝國陸軍嘅核心。除咗佢哋之外，陸軍士官學校仲會接受現役嘅准尉、士官、一般士兵，以及預備役嘅軍官報讀，佢哋會被稱為「學生」。而喺學校歷史上，外國派遣過嚟日本留學讀軍校嘅留學生亦都唔少（#士官候補生以外嘅學生）。

### 學校嘅三大分支:「陸士」、「航士」、「預士」

喺經歷完帝國陸軍嘅初創期之後，陸軍士官學校嘅教育制度同舊制學校嘅教育制度基本上相對。當時嘅陸軍士官學校分為咗本科同預科兩部分，而佢哋嘅教育內容亦都係完全唔同嘅（#教育課程）。1937年(昭和十二年)，校方以學生人數過多為由，將原本嘅預科由陸軍士官學校裡面獨立出嚟，成為陸軍預科士官學校。而喺同一時期，由於陸軍方面希望增加對現役航空科軍官嘅相關航空訓練，所以將本科嘅航空科課程分拆咗出嚟，以「陸軍士官學校分校」嘅名義獨立自成一校。呢間學校後嚟就改名做陸軍航空士官學校。三間學校分別簡稱「陸士」、「預士」、「航士」，雖然係三間唔同嘅學校，但係仍然維持住某種程度嘅上下隸屬關係。

除咗上面提及嘅三大分支之外，下面提及嘅呢幾間軍事院校同陸軍士官學校都有一定程度嘅上下隸屬關係:
***[[陸軍幼年學校]]**(陸幼): 喺1920年代陸軍士官學校嘅本科同預科制度確立咗之後，陸軍幼年學校就成為咗陸軍士官學校教育制度中相等於當時中學嘅學校。陸幼招收嘅學生都係13歲以上，15歲以下嘅男仔，按照當時嘅學制，呢啲男仔最細嘅啱啱喺小學畢業，最大嘅已經中學二年級。呢啲學生由年紀細細嗰陣就接受嚴格嘅軍事訓練，日後先後升上陸軍士官學校預科，再上本科，成為一個純粹嘅職業軍人。

***[[陸軍大學校]]**(陸大): 陸軍大學校係一間培養參謀人才嘅高等教育院校，佢每年都會定期招收介乎少尉到中尉嘅現役軍官入去深造，畢業後就會分派去唔同地方做參謀。由於呢間學校重視培養學生嘅戰略能力，亦都成為日本陸軍晉升做將官嘅必經之路。而陸軍士官學校嘅畢業生如果想晉升到一啲重要嘅職位，或者有志於成為指揮幾萬人嘅將軍，就需要考入呢間學校。

***[[陸軍經理學校]]**(陸經): 陸軍經理學校係一間培養現役陸軍經理科軍官嘅學校，佢參考咗陸軍士官學校嘅制度，喺1935年引入咗「經理科士官候補生」制度。喺陸軍內部嘅制度上，佢同陸軍士官學校屬於同一個級別。

***[[滿洲國陸軍軍官學校]]**: 滿洲國陸軍軍官學校係滿洲國軍培養現役陸軍軍官嘅學校，佢內部嘅一切制度同訓練方式都喺日籍軍事顧問嘅影響下變得幾乎同陸軍士官學校一模一樣。喺呢間學校裡面嘅日籍學生有部份會返日本本土升讀陸軍士官學校預科，而成績優異嘅滿人、蒙古人或者朝鮮人都有機會得到編入日本陸軍士官學校留學嘅機會。

***[[陸軍預備士官學校]]**(預備士): 由1938年(昭和十三年)開始，為咗培訓甲種幹部候補生出身嘅預備役陸軍軍官，幾間陸軍預備士官學校喺全國範圍內開辦。同陸軍士官學校嘅畢業生一出嚟就係現役軍官唔同，呢幾間學校開宗明義話明就係剩係培訓預備役陸軍軍官，同陸軍士官學校完全冇關係。

### 學校嘅俗稱:「市谷臺」、「相武臺」、「修武臺」、「振武臺」
最初，其實陸軍士官學校嘅俗稱「市谷臺」其實就係由於學校校舍就位於東京都市谷嘅一座丘陵上面。係日文佢地會叫呢啲丘陵做「台地」，所以陸軍士官學校嘅學生就順理成章咁將自己嘅學校叫做「市谷臺」。但係喺1937年（昭和十二年)，陸軍士官學校本科、預科同屬於本科嘅航空科分拆咗成為三間學校(#學校嘅三大分支:「陸士」、「航士」、「預士」)。原本嘅本科仍然沿用「陸軍士官學校」呢個校名，但係就搬出咗東京，去咗神奈川縣座間嗰度。喺當年嘅畢業禮，學校邀請咗昭和天皇親自出席觀禮同埋為在校品學兼優或者成績好嘅同學親自頒獎，而天皇喺得知陸軍士官學校搬咗之後就冇咗個俗稱，所以佢本人以學校所在地嘅古稱「相模國」民風尚武，培養出唔少第一流嘅武士，授予學校俗稱「相武臺」，以勉勵陸軍士官學校嘅學生努力習武同學習軍事知識，報效國家。預科同本科航空科就分別搬咗去埼玉縣入間同埋埼玉縣朝霞，為咗保留返原本陸軍士官學校喺東京嗰陣嘅傳統，呢兩間學校亦都分別邀請天皇親自觀禮，並且為兩校親自命名為「修武臺」(修練武藝嘅台地)同埋「振武臺」（提振尚武嘅風氣嘅台地），所以就因此得到咗獨一無二嘅俗稱。

受到陸軍士官學校嘅影響，其他日本陸軍系統嘅軍事院校都先後改咗個相似嘅俗稱，譬如陸軍經理學校嘅「若松臺」、東京陸軍幼年學校嘅「健武臺」、仙台陸軍幼年學校嘅「三神峯臺」、名古屋陸軍幼年學校嘅「觀武臺」、大阪陸軍幼年學校嘅「千代田臺」、廣島陸軍幼年學校嘅「鯉城臺」、熊本陸軍幼年學校嘅「清水臺」都係出名嘅例子，甚至遠在東北嘅滿洲國陸軍軍官學校都幫自己學校改咗個俗稱叫「同德臺」。

喺陸軍士官學校離開咗市谷臺之後，呢片土地就交咗俾陸軍省、參謀本部、教育總監部同埋陸軍航空總監部使用，呢四個日本陸軍重要嘅部門合稱「省部」，佢哋嘅入駐亦都令市谷臺成為當時日本陸軍嘅指揮中樞。喺二次大戰完咗之後，日本陸軍被勒令解散，而呢片土地亦都由美軍接管，然後移交俾自衛隊使用。

## 教育
## 教育綱領

### 教育課程
陸軍士官學校嘅教育課程主要可以分為本科同預科兩個部分。預科嘅課程會較為集中係學科嘅知識之上，而本科就會集中係術科，即係軍事教育嘅部分。
### 預科
預科嘅學科教育課程其實等同於當時嘅舊制高等學校，以1932年(昭和七年)為例，當時嘅士官候補生需要修讀修身、國語(即係日文)、漢文、歷史、數學、化學、物理、地理、心理、倫理、法制、經濟、圖畫等科目。除此以外，呢啲士官候補生仲要喺英文、中文、法文、德文同俄文五種外文裡面揀一種修讀。呢啲學科課程基本上都會由陸軍文官出身嘅「教授部」教官負責。

而喺術科方面，1932年(昭和七年)嘅士官候補生會係現役軍官出身嘅「訓育部」教官嘅教導下，學習基本教練、軍中行政(日文叫**陣中勤務**)、射擊、劍道、體操、柔道、馬術、訓話、內務指導等一系列課程，培養佢哋嘅基礎軍事能力。除此以外，學校仲會定期舉行露營訓練同泳術訓練，令士官候補生得到更全面嘅訓練。

### 本科
相比起預科，本科嘅課程更着重培養士官候補生嘅軍事知識同能力，所以喺教學上，術科所佔嘅比重就會明顯多過學科。喺1932年(昭和七年)，當時嘅士官候補生需要學習戰術學、戰爭史、軍制學、兵器學、射擊學、航空學、築城學、交通學、測量及讀圖學、馬術、衛生學、教育學、校內外教練、軍中行政(上述嘅陣中勤務)、射擊、劍道、柔道、體操、撰寫軍事命令等術科，而學科就得返外文一科。而同預科時期一樣，學校亦都會提供唔同嘅訓練以拓寬士官候補生嘅眼界，譬如戰術演習、露營訓練、讀圖訓練，甚至有部隊參觀。

### 學校地位

## 校史

## 學校文化

## 歷任校長
### 陸軍兵學頭

### 陸軍士官學校校長

## 歷屆畢業生